David O. Selznick

**David O. Selznick** (* 10. Mai 1902 in Pittsburgh, USA; † 22. Juni 1965 in Hollywood, Los Angeles) weer en US-amerikaanschen Filmproduzent. To sien bekanntsten Filme tellt *King Kong*, *Gone with the Wind*, *Rebecca* un *Duel in the Sun*.

## Leven un Wark
Selznick stamm ut en jöödsche Familie. He weer de Söhn vun den Stummfilmspeelbaas Lewis J. Selznick. Dat *O.* in sien Naam hett he sülvst nadräglich infögen laten. Selznick hett an de Columbia University in New York City studeert, dat Studium aver afbroken un denn in de 1920er Johren bi MGM as Dreihbooklekter un Helpsmann vun’n Speelbaas anfungen. In’n Verloop vun de Tiet hett he för Paramount Pictures arbeit, woneem he en poor spoodrieke Filmen mit Ruth Chatterton produzeert hett, un ok för RKO Pictures. Dor weer he för Filmen verantwoortlich as *The Most Dangerous Game* oder *King Kong*.

Na sien Hochtiet mit Irene Mayer, de Dochter vun Louis B. Mayer, güng he 1933 torüch na MGM. Anlockt weer he vör allen dör dat Verspreken, dat he en Film mit Greta Garbo produzeren dröff. De beiden hebbt sik op *Anna Karenina* verstännigt. De Garbo weer mit dat Resultat düchtig tofreden un wull Selznick as duersomen Produzenten hebben. Man na den Spood vun *A Tale of Two Cities* un *David Copperfield* hett he 1936 beslaten mit *Selznick International* sien egen Produkschoonsfirma to grünnen. De Produkschonen dorvun weern dör United Artists an de Kinos verleht. Eersten Spood harr he mit *The Prisoner of Zenda*, *A Star Is Born* as ok *Intermezzo* mit Ingrid Bergman.

As he 1939 na meist dree Johren Tiet to’n Planen un Vörbereiden *Gone with the Wind* in de Kinos bröch, is Selznick to een vun de beropensten fre’en Filmproduzenten vun Hollywood opstegen. De Rechten an den Roman hett he al 1936 för 50.000 US-Dollar köfft, noch vördem dak Book rutkamen is. He weer to de Tiet noch nich mol övertüügt, dat de Roman een vun de gröttsten Bestsellers vun de Literaturhistorie warrn de. De eersten Biller, de in’n Film bruukt worrn sünd, entstünnen 1938: Selznick wull sien Studiogrundstück nee opboen un hett dat dorför eenmol vullstännig daalböten laten. De Opnahmen dorvun hett he in den Film för den Brand vun Atlanta insett. To de Tiet weern de Rullen noch nich besett un dat Dreihbook noch nich fardig. Wietere spoodrieke Filmen, de ünner sien Produkschoon entstahn sünd weern Hitchcock sien beiden Filmen *Rebecca* un *Spellbound* as ok *Since You Went Away*, *Duell in the Sun* un *Jenny*.

De Eh mit Irene Mayer is later scheedt worrn. Dorna hett Selznick in’n Juli 1949 de Schauspelersche Jennifer Jones heiraat. Doodbleven is Selznick 1965 an en Hartinfarkt.

## Filmografie (Utwahl)

## Utteken
Selznick weer för sien Produkschonen söss mol persönlich för Filmpriesen nomineert, vun de he fief wunnen hett:
* 1933: de *Medal of Honor* vun de *[[Photoplay Awards]]* för *Little Women*
* 1939: de *Medal of Honor* vun de *[[Photoplay Awards]]* för *Gone with the Wind*
* 1940: den *[[Irving G. Thalberg Memorial Award]]*
* 1948: den Pries för de *Allgemeen beste Produkschoon* vun’t *[[Venedig Film Festival]]* in för *Duel in the Sun*
* 2004: sien Steern op’n Hollywood *[[Walk of Fame]]*

## Weblenken
* 
* Literatur vun un över David O. Selznick in’n Katalog vun de Düütschen Natschonalbökeree
* Hollywood Renegades (engelsch)

## Borns